b'\n_START_ARTICLE_\nRBS-70\n_START_PARAGRAPH_\nRBS-70\xc2\xa0\xe2\x80\x93 mobilus zenitinis raket\xc5\xb3 kompleksas (trump. ZRK), artimojo nuotolio oro gynybos sistema.\n_START_SECTION_\nIstorija\n_START_PARAGRAPH_\n\xc5\xa0vedijos kariuomenei prireikus pigaus, ypa\xc4\x8d lengvai aptarnaujamo, mobilaus ir visi\xc5\xa1kai atsparaus trukd\xc5\xbeiams artimo nuotolio oro gynybos ginklo \xc5\xa0vedijos kompanija Saab Bofors Dynamics suk\xc5\xabr\xc4\x97 artimo nuotolio oro gynybos kompleks\xc4\x85 RBS-70. Prad\xc4\x97ta kurti 1967\xc2\xa0m. Po \xc5\xa1e\xc5\xa1eri\xc5\xb3 met\xc5\xb3 buvo pagamintas pirmasis prototipas. 1976\xc2\xa0m. atlikti paskutinieji bandymai ir 1977\xc2\xa0m. pirmieji ZRK RBS-70 pristatyti \xc5\xa0vedijos kariuomenei.\n_START_SECTION_\nVeikimo principai ir ypatumai\n_START_PARAGRAPH_\nRBS-70 yra artimojo nuotolio oro gynybos sistema, kurios veikimo principas paremtas valdymo spinduliu, t. y., sudaromas lazerio koridorius, kuriuo skrieja raketa. \xc5\xa0\xc4\xaf koridori\xc5\xb3 valdo taikytojas. Jis privalo vis\xc4\x85 laik\xc4\x85 sekti oro taikin\xc4\xaf, kol raketa sunaikins j\xc4\xaf ar praskries pro \xc5\xa1al\xc4\xaf. Did\xc5\xbeiausias \xc5\xa1ios ginkluot\xc4\x97s privalumas yra tas, kad kol kas pasaulyje n\xc4\x97ra sukurta elektromagnetin\xc4\x97 \xc4\xafranga, kuri skleisdama \xc4\xafvairius elektromagnetinius trukd\xc5\xbeius gal\xc4\x97t\xc5\xb3 paveikti RBS-70._NEWLINE_RBS-70 sudaro stovas, taikinio paleidimo \xc4\xafrenginys (trump. TP\xc4\xae) ir zenitin\xc4\x97 raketa. RBS-70 zenitin\xc4\x97s raketos vis atnaujinamos, padidintas raketos skryd\xc5\xbeio nuotolis. Pavyzd\xc5\xbeiui, did\xc5\xbeiausias raketos MkI nuotolis siekia 5\xc2\xa0km, o BOLIDE\xc2\xa0\xe2\x80\x93 iki 9\xc2\xa0km. Naudojamos \xc5\xa1ios raket\xc5\xb3 modifikacijos: MkI, MkII ir BOLIDE (arba MkIII). Raketa sprogsta suveikus kontaktiniam sprogdikliui (tiesioginis pataikymas) arba distanciniam sprogdikliui (raketai praskriejus iki 6\xc2\xa0m nuo oro taikinio). Raketa turi susinaikinimo mechanizm\xc4\x85. Raketos kovin\xc4\x99 galvut\xc4\x99 sudaro heksolo (inicijuojantis sprogim\xc4\x85) ir oktolo (pagrindinis) u\xc5\xbetaisas. Aplink j\xc4\x85 i\xc5\xa1d\xc4\x97styta 2000 (MkI raketoje) arba 3000 (MkII raketoje) volframo \xc5\xa1rat\xc5\xb3. MkII ir BOLIDE raketose yra kumuliacinis u\xc5\xbetaisas, kuris leid\xc5\xbeia pramu\xc5\xa1ti iki 200\xc2\xa0mm \xc5\xa1arv\xc4\x85._NEWLINE_Prie RBS-70 taip pat gali b\xc5\xabti prijungtas naktinio matymo prietaisas, tod\xc4\x97l kompleks\xc4\x85 galima naudoti ir galima vykdyti ir nakties metu. \xc5\xa0iuo metu naudojami dviej\xc5\xb3 tip\xc5\xb3 naktinio matymo prietaisai\xc2\xa0\xe2\x80\x93 COND (I kartos) ir BORC (III kartos)._NEWLINE_Norint padidinti RBS-70 efektyvum\xc4\x85, jis jungiamas \xc4\xaf oro gynybos sistem\xc4\x85. \xc5\xa0i\xc4\x85 sistem\xc4\x85 sudaro ugnies vienetas (RBS-70 ir m\xc5\xab\xc5\xa1io lauko valdymo terminalas) ir ap\xc5\xbevalgos radaras.\n_START_SECTION_\nPrivalumai ir tr\xc5\xabkumai\n_START_PARAGRAPH_\nRBS-70 prana\xc5\xa1esni prie\xc5\xa1 pana\xc5\xa1ias sistemas tuo, kad jos iki \xc5\xa1iol net teori\xc5\xa1kai negali paveikti jokie elektromagnetiniai ir mechaniniai trukd\xc5\xbeiai, kuriuos apsaugai naudoja orlaiviai._NEWLINE_RBS-70 tr\xc5\xabkumas \xe2\x80\x93 ilgesnis kari\xc5\xb3 rengimo ciklas, kadangi taikytojui reikia i\xc5\xa1mokti tiksliai vesti taikikl\xc4\xaf vairalazde. Ta\xc4\x8diau tai i\xc5\xa1spr\xc4\x99sta naujausioje RBS versijoje \xe2\x80\x93 RBS-70 NG._NEWLINE_RBS-70 kompleksai gali b\xc5\xabti naudojami tiek pavieniui, tiek sujungti su vadovavimo punktais-ap\xc5\xbevalgos radarais. Sujungus kompleks\xc4\x85 su radaru, informacij\xc4\x85 apie art\xc4\x97jant\xc4\xaf taikin\xc4\xaf iki 50 km suteikia trukd\xc5\xbeiams ypa\xc4\x8d atsparus ap\xc5\xbevalgos radaras \xe2\x80\x9eGiraffe\xe2\x80\x9c Mk IV. Jis taip pat atpa\xc5\xbe\xc4\xafsta taikin\xc4\xaf \xe2\x80\x9esavas-svetimas\xe2\x80\x9c \xc4\xafranga.\n_START_SECTION_\nKovinis naudojimas\n_START_PARAGRAPH_\nRBS-70 kompleksai naudoti tik vienintelio karinio konflikto metu \xe2\x80\x93 1980-1988 met\xc5\xb3 Irano-Irako kare. Manoma, kad Irano kariuomen\xc4\x97s ginkluot\xc4\x97je buv\xc4\x99 kompleksai numu\xc5\xa1\xc4\x97 daugiau kaip 40 Irako l\xc4\x97ktuv\xc5\xb3.\n_START_SECTION_\nTaktiniai-techniniai duomenys\n_START_PARAGRAPH_\nRaketos tipas: Ne\xc5\xa1iojamoji raketa_NEWLINE_Veikimo nuotolis: 0,3-5/7\xc2\xa0km (Mk I/II)_NEWLINE_Veikimo auk\xc5\xa1tis: 3/4\xc2\xa0km (Mk I/II)_NEWLINE_Pertaisymo laikas: apie 10 s_NEWLINE_Taikinio sekimas: Optinis sekimas_NEWLINE_Raketos valdymas: Lazerio spinduliu_NEWLINE_Raketos svoris: 24 kg_NEWLINE_TP\xc4\xae (Taikinio paleidimo \xc4\xafrenginys) svoris: 36 kg_NEWLINE_TP\xc4\xae matymo kampas: 9\xc2\xb0_NEWLINE_TP\xc4\xae didinimas: 7 kartus_NEWLINE_Stovo svoris: 24 kg'